|  |  |
| --- | --- |
| * 1. **Τίτλος Διδακτικής Πρακτικής**   Διδάσκοντας Ιστορία χρησιμοποιώντας Web 2.0 εργαλεία | |
| **1.2 Δημιουργοί**  **Ονοματεπώνυμο:** Μιχαηλίδης Ιωάννης  **Πατρώνυμο:** Χρήστος  **Ιδιότητα: Εκπαιδευτικός**  **Στοιχεία Οργανικής Θέσης:** 37ο Δημοτικό Σχολείο Πατρών Αχαΐας  **Ταχυδρομική Διεύθυνση:** Καρατζα 93, Πάτρα, 26226  **E-mail:** ellogosellogos@gmail.com  **Δικτυακός τόπος / blog:** http://imerologiodaskalou.blogspot.com/  **Ονοματεπώνυμο:** Τερζίδης Σωτήρης  **Πατρώνυμο:** Μόσχος  **Ιδιότητα: Εκπαιδευτικός**  **Στοιχεία Οργανικής Θέσης:** 2ο Δημοτικό Σχολείο Παλλήνης Αττικής  **Ταχυδρομική Διεύθυνση:** Τήνου 10, Παλλήνη Αττικής, 15351  **E-mail:** sterzidi@sch.gr  **Δικτυακός τόπος / blog:** www.ictscenarios.gr  **Η συγκεκριμένη Διδακτική Πρακτική έχει αναπτυχθεί στο πλαίσιο κάποιου εκπαιδευτικού προγράμματος;** ΟΧΙ | |
| **1.3 Εμπλεκόμενες γνωστικές περιοχές**  **Γνωστικό/-ά αντικείμενο/-α της Διδακτικής Πρακτικής:** Η παρούσα διδακτική πρόταση εντάσσεται σε μακροχρόνιο project στα πλαίσια της Ευέλικτης Ζώνης κι αξιοποιεί γνωστικούς στόχους από τα γνωστικά αντικείμενα της Ελληνικής Γλώσσας, της Ιστορίας, της Μελέτης Περιβάλλοντος των Εικαστικών και των ΤΠΕ.  **Ιδιαίτερη Περιοχή του γνωστικού αντικειμένου** Οι μαθητές/τριες ασχολούνται με το σύνολο της Ιστορίας της Δ’ τάξης διερευνώντας τέσσερις θεματικές ενότητες: τέχνη, τεχνολογία, πολεμικές συγκρούσεις και αθλητισμός. Αξιοποιούν εργαλεία web2.0 για να διακρίνουν, συγκρίνουν και να κατανοήσουν τις εξελίξεις που σημειώθηκαν στις τέχνες, τα γράμματα και τις επιστήμες και να εκτιμήσουν τις επιδράσεις του ελληνικού πολιτισμού με την εξάπλωση του. Οργανώνουν τα ευρήματά τους σε ιστορικές γραμμές, δημιουργούν θεματικούς ιστορικούς χάρτες και παρουσιάζουν τα ευρήματά τους με ψηφιακές αφηγήσεις χρησιμοποιώντας περιεκτικό λόγο.  **Συμβατότητα με το ΑΠΣ & το ΔΕΠΠΣ**. Η διδακτική πρόταση είναι απόλυτη συμβατή με το ΑΠΣ. Η ένταξη του στη Ευέλικτη Ζώνη και η αξιοποίηση διαφορετικών εργαλείων προσδίδει μία διαθεματική προσέγγιση στη παρούσα διδακτική πρόταση εμπλέκοντας τη Γεωγραφία, τα Εικαστικά και τη Μουσική στις ψηφιακές αφηγήσεις και διατρέχει ολόκληρο το πρόγραμμα η παραγωγή περιεκτικού λόγου δεξιότητα που ασκούνται οι μαθητές/τριες αβίαστα και διαισθητικά. | |
| **1.4 Βαθμίδα Εκπαίδευσης / Τάξεις στις οποίες το εφαρμόσατε**  **Βαθμίδα εκπαίδευσης στην οποία αφορά η Διδακτική Πρακτική:** Πρωτοβάθμια  **Τάξη ή τάξεις στις οποίες το εφαρμόσατε** Τετάρτη Δημοτικού  **Υπήρξε συνεργασία τάξεων του ίδιου σχολείου ή συνεργασία τάξεων διαφορετικών σχολείων;**  ΝΑΙ  **Αν ναι, να αναφερθούν τα συνεργαζόμενα σχολεία/τάξεις.**  9ο Δημοτικό σχολείο Πατρών Αχαΐας  2ο Δημοτικό Σχολείο Παλλήνης Αττικής | |
| **1.5 Είδος Διδακτικής Πρακτικής**  Σημειώστε αυτό / αυτά που κρίνετε ότι ανταποκρίνονται καλύτερα στην πρότασή σας:   1. Ακολουθία Σχεδίων Μαθήματος με μεγαλύτερη διάρκεια (Σενάριο Διδασκαλίας). 2. Ολοκληρωμένη παιδαγωγική δραστηριότητα στη σχολική τάξη. 3. Επιτυχημένο project που υλοποιήθηκε στη διάρκεια του σχολικού έτους. 4. Αποδοτική περίπτωση ευρύτερης συνεργασίας μεταξύ συναδέλφων. 5. Καλές Πρακτικές με την αξιοποίηση των νέων τεχνολογιών ή την εφαρμογή σύγχρονων μεθόδων διδασκαλίας (συνεργασία με άλλες τάξεις / με άλλα σχολεία). | |
| **1.6 Σκοπός & Στόχοι της Διδακτικής Πρακτικής**  **Γενικός Σκοπός** Η σύζευξη των παιδαγωγικών προσεγγίσεων των ΤΠΕ και ειδικότερα του Web 2.0 με τη Διδακτική της Ιστορίας.  **Επιμέρους Στόχοι ως προς το γνωστικό αντικείμενο και ως προς τη μαθησιακή διαδικασία.**   * Να κατανοήσουν ότι η σύγχρονη Ιστορική επιστήμη δεν ασχολείται μόνο με τους πολέμους και τις μεγάλες προσωπικότητες, (Γεγονοτολογική ή Συμβαντολογική Ιστορία), αλλά ότι έχει πλέον ποικίλα ερευνητικά ενδιαφέροντα. * Να κατανοήσουν πως δεν υπάρχει μόνο μία ιστορική αφήγηση για το ίδιο θέμα αλλά πολλές, κι έτσι να αναπτύξουν την κριτική τους ικανότητα κατά τη μελέτη ιστορικών κειμένων. * Να γνωρίσουν τη μεθοδολογία του Ιστορικού επιστήμονα. * Να κατανοήσουν έννοιες, σχέσεις- αλληλεπιδράσεις- συνέπειες * Να εξοικειωθούν με διαδικασίες και κριτήρια επιστημονικής μεθοδολογίας και έρευνας, να μπορούν να προσεγγίζουν δημιουργικά σημαντικά θέματα, να αναπτύξουν επιστημονική νοοτροπία κ.τ.λ. * Να εργαστούν ομαδικά, να αναπτύξουν σχέσεις συνεργασίας και να σέβονται τις διαφορετικές απόψεις, να καλλιεργήσουν την ικανότητα λήψης αποφάσεων * Να αξιοποιήσουν τις Τεχνολογίες Πληροφορίας και Επικοινωνίας, μέσω του διαδικτύου, προγραμμάτων του Η/Υ κ.α.   **Σημειώστε αν αξιοποιούνται εκπαιδευτικά λογισμικά και υπηρεσίες των Τεχνολογιών της Πληροφορίας και Επικοινωνίας (ΤΠΕ)**   * Ιστοεξερεύνηση (Webquest) για την οργάνωση του όλου project. * Ιστοσελίδες και διαδικτυακά βίντεο για τη μελέτη των πηγών. * Το Webspiration, ένα διαδικτυακό εργαλείο κατασκευής εννοιολογικών χαρτών. Μ’ αυτό κατασκευάστηκε μια ιστορική γραμμή. * Το Google maps για τη δημιουργία ενός ιστορικού χάρτη * Το Animoto, ένα διαδικτυακό πρόγραμμα παραγωγής βίντεο, για τη δημιουργία ενός ιστορικού ντοκιμαντέρ. | |
| **1.7 Εκτιμώμενη διάρκεια**  Διαρκεί όλη τη σχολική χρονιά. Πραγματοποιείται στις ώρες της ευέλικτης ζώνης. | |
| **2.1 Γενική Περιγραφή Διδακτικής Πρακτικής**  **ΕΙΣΑΓΩΓΗ**  Η παρούσα διδακτική πρόταση αποτελεί μια προσπάθεια να συγχωνευτούν ποικίλες θεωρητικές προσεγγίσεις για τη διδασκαλία του μαθήματος της Ιστορίας. Συγκεκριμένα, επιστρατεύονται τα πορίσματα της Διδακτικής της Ιστορίας καθώς και θεωρητικές προσεγγίσεις και διδακτικές μεθοδολογίες για την παιδαγωγική αξιοποίηση των τεχνολογιών του Web 2.0. Παράλληλα, το όλο εγχείρημα υποστηρίζεται θεωρητικά σε μικρότερο βαθμό από την Ψυχολογία των Κινήτρων και τη Διαφοροποιημένη Διδασκαλία. Ο σκοπός μας, ειδικότερα, είναι να διερευνηθούν οι δυνατότητες του Web 2.0 στη διδασκαλία της Ιστορίας. Η αξιοποίηση των ΤΠΕ στη διδασκαλία της Ιστορίας είναι πολύ πρόσφατη (Σμυρναίος, 2008) και ο χώρος προσφέρεται για πολλές καινοτομίες. Άρα, η προσπάθειά μας αποτελεί μια διερεύνηση ενός νέου πεδίου.  **ΘΕΩΡΗΤΙΚΗ ΘΕΜΕΛΙΩΣΗ**  Όλη η εργασία των μαθητών μιμείται την εργασία του Ιστορικού, η οποία –πολύ σύντομα– μπορούμε να πούμε πως χωρίζεται στα εξής στάδια (Husbands, 2004, Moniot, 2002):   * Γένεση ιστορικού ερωτήματος * Επιλογή πηγών για την απάντησή του * Καταγραφή σημειώσεων κατά την επεξεργασία των πηγών * Οργάνωση σημειώσεων * Συγγραφή ιστορικής αφήγησης   **ΙΣΤΟΡΙΚΟ ΕΡΩΤΗΜΑ**  Θεωρείται σημαντικό από τη Διδακτική της Ιστορίας οι μαθητές να ερευνούν τα δικά τους ιστορικά ενδιαφέροντα, τα δικά τους ιστορικά ερωτήματα (Σμυρναίος, 2008, Husbands, 2004). Έτσι, οι μαθητές κλήθηκαν να επιλέξουν με βάση τα ενδιαφέροντά τους κάποιο θέμα. Τα θέματα επιλέχτηκαν με τη βοήθεια δύο κριτηρίων. Αρχικά, οι μαθητές ρωτήθηκαν για το τι θα ήθελαν να μάθουν σχετικά με την Αρχαία Ελλάδα χρησιμοποιώντας την τεχνική της εξακτίνωσης του θέματος (Ματσαγγούρας, 2004). Η διαδικασία αυτή μοιάζει πολύ με τον τρόπο εργασίας των Ιστορικών, αφού και οι ίδιοι ξεκινούν τις ερευνητικές τους δραστηριότητες πολλές φορές με βάση τα ενδιαφέροντά τους (Husbands, 2004). Το δεύτερο κριτήριο ήταν η ευκολία εύρεσης διαδικτυακών πηγών αντίστοιχων των ενδιαφερόντων των παιδιών.  Εκτός από τα παραπάνω, τρεις ακόμα λόγοι μάς οδήγησαν στον χωρισμό των μαθητών σε ομάδες με βάση τα ενδιαφέροντά τους. Ο πρώτος σχετίζεται με την Ψυχολογία των κινήτρων. Οι έρευνες δείχνουν πως, όταν οι μαθητές κάνουν κάτι που τους ενδιαφέρει πραγματικά, η γνωστική εμπλοκή των μαθητών αυξάνεται τόσο ποιοτικά όσο και ποσοτικά (Hidi, 1990). Το ίδιο συμβαίνει και με τη μάθηση, την επίδοση (Pintrich, 2003), τα θετικά συναισθήματα και τη θέληση για μάθηση (Krapp et al, 1992).  Δεύτερον, η διαφοροποιημένη διδασκαλία μάς υποδεικνύει ότι πρέπει να λαμβάνονται υπόψη και τα ενδιαφέροντα των μαθητών στον σχεδιασμό του μαθήματος (Παντελιάδου, 2008, Drapeau, 2004, Tomlinson, 2001, Tomlinson & McTighe, 2006). Μ’ αυτόν τον τρόπο μπορούν να αντιμετωπιστούν προληπτικά πολλά προβλήματα που προκύπτουν από την ανομοιογένεια των σημερινών τάξεων (Παντελιάδου, 2008, Drapeau, 2004, Tomlinson, 2001, Tomlinson & McTighe, 2006). Το εγχείρημά μας, επομένως, συνιστά και μια προσπάθεια ενσωμάτωσης της διαφοροποιημένης διδασκαλίας στη διδασκαλία της Ιστορίας.  Τέλος, η ιστορική επιστήμη σήμερα δεν ασχολείται αποκλειστικά με τους πολέμους και τις μεγάλες προσωπικότητες (Γεγονοτολογική ή Συμβαντολογική Ιστορία). Η προσοχή της έχει στραφεί σε οτιδήποτε έχει σχέση με το παρελθόν (Σμυρναίος, 2008, Husbands, 2004). Έτσι, οι ιστορικοί μελετούν την τέχνη, την τεχνολογία, τον αθλητισμό, τις καθημερινές σχέσεις των ανθρώπων, τις γυναίκες, τους σκλάβους κ.α. Η δικιά μας προσπάθεια επιχειρεί να αναδείξει αυτούς τους διαχωρισμούς στα παιδιά μέσα από την επιλογή του θέματος που επιθυμούν να μελετήσουν.  **ΙΣΤΟΡΙΚΕΣ ΠΗΓΕΣ**  Η αξία των ιστορικών πηγών για τη διδασκαλία της Ιστορίας είναι καλά τεκμηριωμένη (Κόκκινος, 2006, Νάκου, 2000, Σμυρναίος, 2008, Husbands, 2004, Mattozzi, 2006, Moniot, 2002). Οι ιστορικές πηγές χωρίζονται σε δύο κατηγορίες. Τις πρωτογενείς και τις δευτερογενείς (Σμυρναίος, 2008). Στις πρώτες εντάσσονται όσα τεκμήρια είναι σύγχρονα της εποχής που μελετούμε. Δευτερογενείς είναι οι πηγές που είναι μεταγενέστερες των προς μελέτη ιστορικών γεγονότων. Οι μαθητές μας δούλεψαν με δευτερογενείς πηγές –διαδικτυακά κείμενα ιστορικών, βίντεο και φωτογραφίες – αφού η πρόσβαση σε πρωτογενείς πηγές ήταν αδύνατη. Επειδή τα κείμενα των πηγών είναι ιδιαίτερα δύσκολα για την ηλικία τους, εφοδιάσαμε κάθε ομάδα με κάποιο πρότυπο σημειώσεων, ανάλογα με το θέμα με το οποίο μελετούσαν. Η αξία τέτοιων μεθόδων έχει καταγραφεί ως σημαντική από τη βιβλιογραφία (Τσομπανίδης, 2004). Έτσι, οι μαθητές μπορούσαν πιο εύκολα να εκμαιεύσουν από τις πηγές τα ουσιώδη.  Το διαδίκτυο αποτελεί μία δεξαμενή δυναμικού ψηφιακού περιεχομένου. Η μικρή ηλικία των μαθητών, η μικρή εξοικείωσή τους με τις τεχνικές αναζήτησης περιεχομένου, η έλλειψη εργαλείων για μία ασφαλή αναζήτηση περιεχομένου από τους μαθητές μάς ανάγκασαν να εκμεταλλευτούμε τις πληροφορίες που μας προσφέρει το διαδίκτυο σε μία κατευθυνόμενη διερευνητική διδασκαλία. Γι’ αυτόν τον λόγο επιλέχθηκε και η ιστοεξερεύνηση σαν μέσο παρουσίασης των ιστορικών πηγών. Παρόλα αυτά η στοχοθετημένη αναζήτηση πληροφορίας αποτελεί γνωστικό εργαλείο διότι οδηγεί στην κατανόηση του περιεχομένου, στην οργάνωση της πληροφορίας, στον συσχετισμό, στην κριτική ανάγνωση, στην επιλογή πληροφοριών και στη δημιουργία περιεχομένου. (Μικρόπουλος, 2006).  **ΟΡΓΑΝΩΣΗ ΠΛΗΡΟΦΟΡΙΩΝ**  Οι μαθητές όφειλαν να οργανώσουν τις πληροφορίες τους. Γι’ αυτόν τον σκοπό επιλέχτηκαν η ιστορική γραμμή και ο ιστορικός χάρτης. Γενικά, προτείνεται (Σμυρναίος, 2008) η κατασκευή από μέρους των μαθητών τόσο ιστορικών γραμμών όσο και ιστορικών χαρτών. Ο (Jonassen, 2000) ορίζει ως γνωστικά εργαλεία εφαρμογές λογισμικού που δημιουργούνται ή τροποποιούνται και χρησιμοποιούνται από το μαθητή για να αναπαραστήσει τις γνώσεις του και τον εμπλέκουν απαραίτητα σε διεργασίες (κριτικής) σκέψης σχετικά με ένα υπό μελέτη θέμα. Τα γνωστικά εργαλεία δεν αποτελούν τα κύρια εργαλεία αλλά είναι αυτά που υποστηρίζουν μέρος των μαθησιακών δραστηριοτήτων υπό τον έλεγχο του μαθητή ή του εκπαιδευτικού. Τα νοητικά μοντέλα που δημιουργεί ο μαθητής αποτελούνται συνήθως από πολλαπλές αναπαραστάσεις. (Μικρόπουλος, 2006). Με δεδομένα τα παραπάνω, οι μαθητές για την οργάνωση των πληροφοριών χρησιμοποίησαν δύο γνωστικά εργαλεία. Με το πρώτο, το webspiration, έναν διαδικτυακό τόπο προσανατολισμένο στον σχεδιασμό εννοιολογικών χαρτών, σχεδιάστηκε η ιστορική γραμμή. Κατά συνέπεια, η ιστορική γραμμή των μαθητών είναι στην πραγματικότητα ένας εννοιολογικός χάρτης.  Για την κατασκευή του ιστορικού χάρτη χρησιμοποιήθηκε το δεύτερο γνωστικό εργαλείο, το google maps. Οι μαθητές έπρεπε να κατασκευάσουν τέσσερις (4) χάρτες, έναν για κάθε ιστορική περίοδο που μελετάται στην Ιστορία της Τετάρτης. Στη συνέχεια να επισημάνουν στον χάρτη τις περιοχές που συνέβησαν τα ιστορικά γεγονότα, γράφοντας ένα μικρό κείμενο και επισυνάπτοντας μια χαρακτηριστική φωτογραφία.  Αξιοποιώντας λογισμικά οπτικοποίησης όπως το webspiration και το google maps πρακτικά επεκτείνουμε τη χρήση τους σε εργαλεία κατασκευής της γνώσης. Κατασκευάζοντας γραμμές του χρόνου με τις προεκτάσεις που προσφέρει ένα λογισμικό εννοιολογικής χαρτογράφησης, οι μαθητές έχουν τη δυνατότητα να αποτυπώσουν πέρα από τα γεγονότα και τις εσωτερικές σχέσεις ανάμεσα στα γεγονότα. Εξάλλου, οι εννοιολογικοί χάρτες προτείνονται από τη βιβλιογραφία σαν τρόπος οργάνωσης των πληροφοριών, ενεργής εμπλοκής των μαθητών στο μάθημα, μέσο ανάπτυξης της κριτικής ικανότητας και της δημιουργικής σκέψης των μαθητών (Husbands, 2004, Φραγκάκη & Φορτούνη 2003). Η τοποθέτηση POI’s (σημείων ενδιαφέροντος σε ένα χάρτη) βοηθά τους μαθητές να εντάξουν τις γνώσεις τους μέσα στο χώρο και αξιοποιώντας τις δυνατότητες που προσφέρει το Google Maps μετατρέπουν το χάρτη σε πολυμεσικό εργαλείο με διασυνδέσεις σε εικόνες, χάρτες, βίντεο και ιστοσελίδες.  **ΙΣΤΟΡΙΚΗ ΑΦΗΓΗΣΗ**  Αν και η αξία της ιστορικής αφήγησης παλιότερα είχε αμφισβητηθεί (Σμυρναίος, 2008, Moniot, 2002), τελευταία έχει επαναπροσδιοριστεί (Σμυρναίος, 2008, Husbands, 2004, Moniot, 2002). Η βιβλιογραφία (Σμυρναίος, 2008) έχει αναδείξει έξι κειμενικά είδη που χρησιμοποιούνται από τους Ιστορικούς: η Εξιστόρηση Γεγονότων, η Βιογραφία, η Αυτοβιογραφία, η Ιστορική Έκθεση, η Ιστορική Επεξήγηση και το Ιστορικό Δοκίμιο. Επιλέξαμε την Εξιστόρηση Γεγονότων, δηλαδή την αφήγηση των ιστορικών γεγονότων με χρονολογική σειρά, σαν το πιο προσιτό κειμενικό είδος για τους μαθητές αυτής της ηλικίας. Επιπλέον, καταφεύγοντας σ’ αυτό το κειμενικό είδος προσπαθήσαμε να φτιάξουμε μια άλλου τύπου ιστορική γραμμή, για να αντιμετωπίσουμε καλύτερα τα προβλήματα που σχετίζονται με τη διδασκαλία του χρόνου (Νάκου, 2000, Σμυρναίος, 2008, Mattozzi, 2006, Moniot, 2002).  Μια επιπλέον πρωτοτυπία της εργασίας μας έγκειται στο ότι ξεφύγαμε από τον κλασικό γραπτό λόγο και χρησιμοποιήσαμε το πολυτροπικό κείμενο. Πέρα από τους λόγους που επιτάσσει η Γλωσσολογία (Ιντζίδης & Καραντζόλα, 1999, Χοντολίδου, 1999) και η Διδακτική της Ιστορίας έχει επισημάνει τα θετικά της χρήσης φωτογραφιών (Moniot, 2002) από τους μαθητές κατά τη σύνταξη κειμένων από τους ίδιους, αλλά και την αξία γενικά του οπτικού αφηγήματος (Κουνέλη, 2008). Επιπλέον, η εργασία με ένα καινούριο εργαλείο, τόσο διαφορετικό από όσα έχουν συνηθίσει οι μαθητές στο σχολείο αυξάνει το ενδιαφέρον των μαθητών (Mitchel, 1993, Pintrich, 2003). Ακόμα, σύμφωνα με την πρόσφατη αναθεώρηση της ταξινομίας του Bloom (Anderson & Krathwohl, 2001) η κατασκευή της ιστορικής γραμμής, του ιστορικού χάρτη καθώς και η παραγωγή βίντεο εντάσσονται στην ανάπτυξη της δημιουργικότητας, που αποτελεί και την κορυφή των γνωστικών στόχων. Επιπλέον, ένα χαρακτηριστικό της ηλικίας των μαθητών της πρωτοβάθμιας εκπαίδευσης είναι ότι μαθαίνουν στην καθημερινή ζωή τους μέσα από το παιχνίδι, μία διάσταση που δεν αξιοποιούμε πολύ συχνά στο σχολείο. Αποδίδοντας ρόλους στους μαθητές όπως ο αρχαιολόγος, ο ερευνητής ή ο σκηνοθέτης ουσιαστικά εκμεταλλευόμαστε τη φυσική πορεία των μαθητών προς τη μάθηση. Άλλωστε ο (Papert, 1990) εισάγοντας την έννοια της κατασκευής “constructionism” ουσιαστικά εισήγαγε την προσέγγιση ότι οι μαθητές μαθαίνουν κατασκευάζοντας ένα τεχνούργημα, με την ενεργό εμπλοκή τους. Η κατασκευή ενός βίντεο, μίας γραμμής του χρόνου, ενός χάρτη προκύπτει από διαδικασίες σχεδιασμού που αξιοποιούν γνώσεις και δεξιότητες βάσει των οποίων οικοδομείται η γνώση (Μικρόπουλος, 2006).  Η οπτικοποίηση των πληροφοριών αποτελεί ένα δυναμικό εργαλείο με το οποίο οι μαθητές έχουν τη δυνατότητα να εκφράσουν αλλά και να ερμηνεύσουν τις σκέψεις τους. Η οπτικοποίηση των πληροφοριών, πέρα από το μεγάλο αριθμό πληροφοριών που μπορεί να ενσωματώσει, δίνει την ευκαιρία στους μαθητές να εκφράσουν μη αναμενόμενα δεδομένα και ερωτήματα, να απευθύνουν ερωτήματα που δεν γίνονται εύκολα αντιληπτά με διαφορετικούς τρόπους έκφρασης. Οι μαθητές κατασκευάζοντας την οπτικοποίησή τους συμμετέχουν ενεργά και διαλεκτικά με το πρόβλημα που τους έχει τεθεί. Από τις απαντήσεις που δίνουν μέσα από τις εφαρμογές που δημιουργούν ενσωματώνουν την καλλιτεχνική διάσταση αλλά και την ερμηνευτική. Θεωρούμε ουσιαστικό, λαμβάνοντας υπόψη την ηλικία των μαθητών μας, τη δυνατότητα που τους δίνεται έτσι ώστε το τεχνούργημά τους να έχει διπλή διάσταση, την ερμηνεία αλλά και την έκφραση.  Βεβαίως, η διδακτική των γλωσσικών μαθημάτων υπαγορεύει την ύπαρξη κάποιου επικοινωνιακού πλαισίου κατά τη συγγραφή οποιουδήποτε κειμένου, καθώς και μιας κοινωνικής ομάδας στην οποία απευθύνεται το κείμενο (Ματσαγγούρας, 2001). Η ίδια ανάγκη αναγνωρίζεται και από τη Διδακτική της Ιστορίας (Husbands, 2004). Έτσι και εμείς μετατρέψαμε τους μαθητές μας σε ταξιδιώτες στον χρόνο με σκοπό την κατασκευή ενός ντοκιμαντέρ για τους συμμαθητές τους.  **ΑΞΙΟΛΟΓΗΣΗ**  Η ύπαρξη μιας λίστας αξιολόγησης των μαθητών συντελεί στην ανάπτυξη της αυτο-ρύθμισης, βασικό στοιχείο της οποίας είναι και η αυτοαξιολόγηση (Κωσταρίδου-Ευκλείδη, 2005). Επιπλέον, τους καθοδηγεί κατά τη διάρκεια της σύνταξης του κειμένου αλλά και της εκτέλεσης όλης της εργασίας τους (Husbands, 2004).  **ΣΥΜΠΕΡΑΣΜΑ**  Στο συμπέρασμα της ιστοεξερεύνησης επιλέξαμε δύο ερωτήματα:   * Προσέξτε τις διαφορές και τις ομοιότητες που υπάρχουν ανάμεσα στα ντοκιμαντέρ με το ίδιο θέμα. Πιστεύετε πως μόνο με έναν τρόπο μπορείτε να διηγηθείτε τα γεγονότα του παρελθόντος; Αιτιολογήστε τις απαντήσεις σας. * Τι έχετε να πείτε για τα ντοκιμαντέρ των παιδιών με διαφορετικό θέμα από το δικό σας; Πιστεύετε πως οι Ιστορικοί ασχολούνται μόνο με το δικό σας θέμα, όταν μελετούν το παρελθόν; Αιτιολογήστε τις απαντήσεις σας.   Με το πρώτο επιχειρούμε να δείξουμε στους μαθητές ότι δεν υπάρχει μια μόνο αφήγηση του παρελθόντος αλλά πολλές (Κόκκινος, 2006, Νάκου, 2000, Σμυρναίος, 2008, Moniot, 2002). Για να το πετύχουμε, οι μαθητές θα δουν τα ντοκιμαντέρ όχι μόνο των συμμαθητών του σχολείου τους αλλά και των μαθητών του άλλου σχολείου και θα τα σχολιάσουν.  Με το δεύτερο ερώτημα επιχειρούμε να αναδείξουμε την πολυδιάστατη φύση της σύγχρονης ιστορικής επιστήμης και τις ποικίλες ερευνητικές κατευθύνσεις που αναφέρθηκαν παραπάνω.  **ΒΙΒΛΙΟΓΡΑΦΙΑ**   1. Ιντζίδης, Β. & Καραντζόλα, Ε. (1999), Εννοιολογικές και αφηγηματικές οπτικές αναπαραστάσεις: Διδακτικές δοκιμές, *Γλωσσικός Υπολογιστής,* 1(1), 119-124 2. Κόκκινος, Γ. (2006), *«Διδακτικές προσεγγίσεις στο μάθημα της Ιστορίας»,* Αθήνα: Μεταίχμιο 3. Κουνέλη, Ε. (2008), *«www.ιστορία για τη γενιά του internet.edu: Η σύγχρονη τεχνολογία στην ιστορική έρευνα και εκπαίδευση»,* Αθήνα: Ταξιδευτής 4. Κωσταρίδου-Ευκλείδη, A. (2005), *«Μεταγνωστικές Διεργασίες και Αυτό-ρύθμιση»,* Αθήνα: Ελληνικά Γράμματα 5. Ματσαγγούρας, Η. (2001), *«Η Σχολική Τάξη»,* Αθήνα 6. Ματσαγγούρας, Η. (2003), *«Θεωρία και Πράξη της Διδασκαλίας»,* Αθήνα: Gutenberg 7. Ματσαγγούρας, Η. (2004), *«Η Διαθεματικότητα στη σχολική γνώση»,* Αθήνα: Γρηγόρη 8. Μικρόπουλος, Τ. (2006), *«Ο υπολογιστής ως γνωστικό εργαλείο»,* Αθήνα: Ελληνικά Γράμματα 9. Νάκου, Ε. (2000), *«Τα παιδιά και η Ιστορία»,* Αθήνα: Μεταίχμιο 10. Παντελιάδου, Σ. (2008), Διαφοροποιημένη Διδασκαλία, Στο Σ. Παντελιάδου & Φ. Αντωνίου (Επ.), *Διδακτικές προσεγγίσεις και πρακτικές για μαθητές με Μαθησιακές δυσκολίες,* Θεσσαλονίκη: Γράφημα 11. Σμυρναίος, Α. (2008), *«Η Διδακτική της Ιστορίας»,* Αθήνα: Γρηγόρη 12. Τσομπανίδης, Γ. (2004), *«Στρατηγικές Μελέτης: Βοηθώντας τους μαθητές με και χωρίς μαθησιακές δυσκολίες να μελετούν αποδοτικά»,* Αθήνα 13. Φραγκάκη Μ., Φορτούνη Τ. (2003). *“*Εννοιολογική Χαρτογράφηση: μια διδακτική παρέμβαση”. Στο Ιωσηφίδου, Μ., Τζιμόπουλος, Ν. (Επιμ). *Αξιοποίηση των Τεχνολογιών της Πληροφορίας και της Επικοινωνίας στη Διδακτική Πράξη,* 2ο Πανελλήνιο Συνέδριο, Β’ Τόμος, 9,10,11 Μαΐου, Πανεπιστήμιο Αιγαίου (411‐424), Αθήνα 2003. http://www.etpe.gr/extras/view\_proceedings.php?conf\_id=12. [*http://www.geocities.com/ekpaideytiki\_koinotita/68.htm*](http://www.geocities.com/ekpaideytiki_koinotita/68.htm) 14. Χοντολίδου, Ε. (1999), Εισαγωγή στην έννοια της πολυτροπικότητας, *Γλωσσικός Υπολογιστής,* 1(1), 115-118 15. Anderson, G. & Krathwohl, D. R. (2001), *A Taxonomy for Learning, Teaching and Assessing: A Revision of Bloom’s Taxonomy of Educational Objectives, New York: Longman* 16. Drapeau, P. (2004), *Differentiated Instruction: Making it work,* New York: Scholastic 17. Hidi, S., (1990), Interest and its contribution as a mental resource for learning. *Review of Educational Research*, 60 (4), 549-571 18. Husbands, C. (2004), *«Τι σημαίνει διδασκαλία της Ιστορίας»,* Αθήνα: Μεταίχμιο 19. Jonassen, D. H. (2000), *Computers as mind tools for schools, second edition*, NJ: Prentice Hall 20. Keene, E.O. (2008), *To Understand: New horizons in reading comprehension,* Portsmouth, NH: Heinemann 21. Keene, E.O., Zimmermann, S. (2007), *Mosaic of thought: The power of comprehension strategy instruction,* Portsmouth, NH: Heinemann 22. Krapp, A., Hidi, S., & Renninger, A. (1992), Interest, learning and development. In K. A. Renninger, S. Hidi, & A. Krapp, *The role of interest in learning and development*, Hillsdale, NJ: Lawrence Erlbaum Associates 23. Miller, D. (2002), *Reading with meaning: Teaching comprehension in the primary class,* Portland, ME: Stenhouse 24. Mattozzi, I. (2006), *«Εκπαιδεύοντας Αναγνώστες Ιστορίας»,* Αθήνα: Μεταίχμιο 25. Moniot, H. (2002), *«Η Διδακτική της Ιστορίας»,* Αθήνα: Μεταίχμιο 26. Pappert, S. (1990), Introduction, In I. Harel (Eds.), *Contsructionilist learning,* Boston: MIT Labarotory 27. Pintrich, P. R., (2003), A motivational science perspective on the role of student motivation in learning and teaching contexts. *Journal of Educational Psychology*, 95, 667-686 28. Stephanie, H. & Goudvis, A. (2007), *Strategies that work: Teaching comprehension for understanding and engagement,* Portland, ME: Stenhouse 29. Tomlinson, C. A. (2001), *How to differentiate instruction in mixed-ability classrooms,* Alexandria, VA: Association for Supervision and Curriculum Development 30. Tomlinson, C. A., McTighe, J. (2006), *Integrating Differentiated Instruction and Understanding by Design: Connecting Content and Kids,* Alexandria, VA: Association for Supervision and Curriculum Development 31. Zimmerman, J. B. (2000), Self-efficacy: an essential motive to learn. *Contemporary Educational Psychology*, 25, 82-91   **ΑΝΑΛΥΤΙΚΗ ΠΕΡΙΓΡΑΦΗ ΔΡΑΣΤΗΡΙΟΤΗΤΩΝ ΜΑΘΗΤΩΝ**  **A) Φάση – Δημιουργία ομάδων.** Χρησιμοποιώντας την τεχνική της εξακτίνωσης του θέματος αναδεικνύουμε τα ενδιαφέροντα των μαθητών. Στη συνέχεια οι μαθητές επιλέγουν τρία θέματα και με βάση τις επιλογές τους τους χωρίζουμε σε ομάδες.  **Β) Φάση – Μελέτη πηγών.** Τους παρουσιάζουμε την ιστοεξερεύνηση. Έπειτα ανατρέχουν στις πηγές, τις μελετούν και κρατούν σημειώσεις.  **Γ) Φάση – Οργάνωση σημειώσεων.** Στη συνέχεια οργανώνουν τις σημειώσεις τους με δύο τρόπους. Πρώτον, χρησιμοποιούν ένα πρόγραμμα εννοιολογικής χαρτογράφησης για να κατασκευάσουν μια ιστορική γραμμή. Τους δίνεται, έτσι, η δυνατότητα να χρησιμοποιήσουν, εκτός από κείμενο, εικόνες και βίντεο. Δεύτερον, κατασκευάζουν ιστορικούς χάρτες, έναν για κάθε ιστορική περίοδο της αρχαιότητας, χρησιμοποιώντας το Google Maps.  **Δ) Φάση – Δημιουργία Ιστορικού Ντοκιμαντέρ.** Χρησιμοποιώντας το Animoto, κατασκευάζουν το βίντεο αξιοποιώντας την ιστορική γραμμή και τον ιστορικό χάρτη.  **Ε) Φάση – Προβολή και σχολιασμός των βίντεο.** Οι μαθητές βλέπουν όλα τα βίντεο που έχουν κατασκευάσει οι συμμαθητές τους και στη συνέχεια απαντούν τις δύο ερωτήσεις:   * Προσέξτε τις διαφορές και τις ομοιότητες που υπάρχουν ανάμεσα στα ντοκιμαντέρ με το ίδιο θέμα. Πιστεύετε πώς μόνο με ένα τρόπο μπορείτε να διηγηθείτε τα γεγονότα του παρελθόντος; Αιτιολογήστε τις απαντήσεις σας. * Τι έχετε να πείτε για τα ντοκιμαντέρ των παιδιών με διαφορετικό θέμα από σας; Πιστεύετε πως οι Ιστορικοί ασχολούνται μόνο με το δικό σας θέμα, όταν μελετούν το παρελθόν; Αιτιολογήστε τις απαντήσεις σας. | |
| **2.3 Υλικοτεχνική Υποδομή**   * Μία Ιστοεξερεύνηση (Webquest) για την οργάνωση του όλου project. (<http://archives.ictscenarios.gr/Arxaia_Ellada/index.html>). * Κείμενα και φωτογραφίες σε Ιστοσελίδες και διαδικτυακά βίντεο για τη μελέτη των πηγών. * Το Webspiration, (<http://www.mywebspiration.com/>) ένα διαδικτυακό εργαλείο κατασκευής εννοιολογικών χαρτών. Μ’ αυτό κατασκευάστηκε μια ιστορική γραμμή. * Το Google Maps (<http://maps.google.com/>) για τη δημιουργία ενός ιστορικού χάρτη. * Το Animoto, (<http://animoto.com/>) ένα διαδικτυακό πρόγραμμα παραγωγής βίντεο, για τη δημιουργία ένος ιστορικού ντοκιμαντέρ. | |
| **3. Αξιολόγηση της Διδακτικής Πρακτικής**   * Διαμορφωτική Αξιολόγηση: Στο τέλος της εβδομάδας μπορεί να αξιολογηθεί η πορεία των μαθητών. Να ελεγχθεί, δηλαδή, ό,τι έχουν δημιουργήσει μέχρι τότε. Οι σημειώσεις, η ιστορική γραμμή, ο ιστορικός χάρτης, το οπτικό αφήγημα και να ανατροφοδοτηθούν. * Αυτοαξιολόγηση: Στην ιστοεξερεύνηση υπάρχει ένας πίνακας με βάση τον οποίο οι μαθητές αξιολογούν την πορεία τους. * Τελική αξιολόγηση: Μετά την ολοκλήρωση των οπτικών αφηγημάτων ακολουθεί η προβολή τους και στη συνέχεια συζήτηση μέσα στην τάξη. Θέμα της συζήτησης είναι οι δύο ερωτήσεις της ιστοεξερεύνησης:   + Προσέξτε τις διαφορές και τις ομοιότητες που υπάρχουν ανάμεσα στα ντοκιμαντέρ με το ίδιο θέμα. Πιστεύετε πώς μόνο με ένα τρόπο μπορείτε να διηγηθείτε τα γεγονότα του παρελθόντος; Αιτιολογήστε τις απαντήσεις σας.   + Τι έχετε να πείτε για τα ντοκιμαντέρ των παιδιών με διαφορετικό θέμα από σας; Πιστεύετε πως οι Ιστορικοί ασχολούνται μόνο με το δικό σας θέμα, όταν μελετούν το παρελθόν; Αιτιολογήστε τις απαντήσεις σας. | |
| 1. **ΥΠΕΥΘΥΝΗ ΔΗΛΩΣΗ** | |
| Με ατομική μου ευθύνη και σύμφωνα με το άρθρο 8 ν. 1599/1986, ο Δημιουργός που αναφέρεται στην παρ. 1.2 του παρόντος εντύπου, δηλώνω ότι:  1. Το Σχέδιο Καλής Διδακτικής Πρακτικής που υποβάλλω είναι δικό μου πρωτότυπο δημιούργημα και δεν προσκρούει σε κανένα δικαίωμα πνευματικής ή βιομηχανικής ιδιοκτησίας τρίτων.  2. Δίνω το δικαίωμα και την άδεια στο Παιδαγωγικό Ινστιτούτο, το οποίο θα ενεργεί κατά την απόλυτη και ελεύθερη κρίση του, να αξιοποιεί, να διαθέτει, να αναπαράγει ή να διανέμει το υποβληθέν Σχέδιο Καλής Διδακτικής Πρακτικής, ολόκληρο ή τμήμα του ή συντετμημένο ή ενσωματωμένο σε άλλο υλικό, για εκπαιδευτικούς και διδακτικούς σκοπούς, με κάθε πρόσφορο μέσο, ιδίως έντυπο ή ηλεκτρονικό.  3.Δηλώνω ότι η πιθανή αξιοποίηση του υλικού αυτού για ερευνητικούς σκοπούς επιθυμώ να γίνει (επιλέξτε αυτό που επιθυμείτε): **Επώνυμα**  Αν δεν καταγράψετε την επιθυμία σας αυτό σημαίνει ότι αποδέχεστε η πιθανή αξιοποίηση να γίνει ανώνυμα. |  |

ΗΜΕΡΟΜΗΝΙΑ: 15/11/2010

ΥΠΟΓΡΑΦΗ ΤΟΥ ΔΗΜΙΟΥΡΓΟΥ: Μιχαηλίδης Ιωάννης, Τερζίδης Σωτήρης